Fulco decanus et Yvo cantor Aurelianenses, omnibus presentes litteras inspecturis salutem in Domino. Noverit universitas vestra quod contentio erat coram nobis autoritate apostolica inter thesaurarium Sancti Benedicti Floriacensis, ex una parte, et Joannem, presbyterum de Traciaco, ex altera, super portione oblationum ecclesie de Traciaco quas predictus thesaurarius ad se et ad ecclesiam Sancti Benedicti pertinere constanter asserebat, eodem Joanne presbytero predicte ecclesie in contrarium asserente, tandem vero utraque pars, in nostra presentia constituta, in hanc formam pacis sine contradictione convenerunt quod presbyter predicte ecclesie capiet primo sibi oblationes militum et eorumdem familiarium et servientium juratorum, et puellarum, et servientum qui non tenent locum vel ignem, et transeuntium, et etiam mansionariorum et parochianorum de Arte; capiet etiam presbyter primo quatuor panes et quatuor denarios et quatuor candelas; residuum vero oblationum dividetur in duas partes, et unam capiet sacerdos, reliqua vero dividetur in quatuor partes, et tunc sacerdos capiet quartam partem, thesaurarius vero vel aliquis ex parte sua reliquas tres partes, et hoc modo fiet in festo Omnium Sanctorum et in Nativitate Domini et in crastino ejusdem Nativitatis et in Assumptione Beate Marie tantum. Hanc autem compositionem coram nobis solemniter factam, ad petitionem utriusque partis litteris fecimus commendari et sigillorum nostrorum munimine roborari, ne posset in posterum super hoc contentio oriri. Actum Aurelianis, anno gratie MCCXVI, mense martio.